钦定古今图书集成/明伦汇编/交谊典/第109卷 > 《论御史台诬谤表》齐·映
## 钦定古今图书集成/明伦汇编/交谊典/第109卷 > 《论御史台诬谤表》齐·映

臣某言：“前月十七日，八陵礼毕，臣议以为不合不贺，
宰相御史台罚臣。”至十九日，宰相奉宣圣旨，不须罚
者。臣以愚直守职，造次执文，宪司班列失仪，委典书
罚。圣慈照鉴，特恩释放，兢惧战越，不知所图。臣某{{Annotation|《中谢》。}}臣伏以昨者八陵之礼，百王未行，特由陛下发于
孝思，成此盛典。祉归圣祚，庆属皇家。惟当称贺殿庭，
岂合推美臣下？事关谄渎，礼近嫌疑，臣忝职司，岂敢
苟且？又详郊庙之礼，与臣愚见亦同，但缘李汶性褊
而刚，不敢对众陈白，所以入谘宰相，冀其无迹而停。
岂图知小虑深，竟以徇公招咎。陛下察臣等守直，免
臣罚俸，惩劝斯在，陨越何酬？臣某。〈中谢〉臣素庸虚，叨
蒙奖擢，身则诚为贱品，官是陛下；九卿台司，理在持
纲。臣则职当执礼，纲失是一时之误，《礼失》为今古所
非。书罚已擅台威，放罚特关圣造。诚合各守职分，上
答恩私，弘陛下太和之仁，示朝廷至公之道。岂以蓄
愤未泄，求过转深？数日以来，众情共悉。臣昨自缘公
事，频诣延英，李汶疑臣别有披陈，遂欲“曲生瑕舋。责
臣不贺宰相，则上引班列失仪；恶臣专守礼文，则旁
说河南残破。其牒已公行组织，欲杜臣之口。近闻又
有谮说，拟陷臣之身。不敢缕有尘烦，自当渐布行路。
臣孤立无援，行公奉职，惟圣明在上，微臣必不及冤。
但恐诬构日深，慈母亦当动听。臣今不敢避李汶之
怒，惟惧失人臣之和，夙夜不宁，忧惕成病。若更请对，
转恐生疑。战汗彷徨，不知所处。无任兢惧感恩之至！”